**Grad Zlatar**

Piše: Veronika Krsnik

Područje Grada Zlatara nalazi se na sjeveroistoku Krapinsko-zagorske županije. Ono se proteže između dijela masiva Ivanščice na sjeveru te prostrane doline rijeke Krapine na jugu, obuhvaćajući desnu obalu rijeke Krapine. Zauzeo je središnji položaj između dvaju velikih središta, grada Zagreba i Varaždina. Površina grada iznosi 76 četvornih kilometara, a broj stanovnika je 6094. Naselja koja obuhvaća administrativno područje Grada Zlatara: Belec, Borkovec, Cetinovec, Donja Batina (Zlatar), Donja Selnica, Ervenik Zlatarski (Zlatar), Gornja Batina, Gornja Selnica, Juranšćina, Ladislavec, Martinišćina, Petruševec, Ratkovec, Repno, Vižanovec, Završje Belečko, Zlatar, Znož i Šćrbinec. Gradonačelnica grada Zlatara je Jasenka Auguštan-Pentek, a predsjednik je Gradskoga vijeća Krunoslav Klancir.

Zanimljive legende o gradu govore o događajima po kojima je dobio ime. Kao najstariji do sada poznati podatak s imenom mjesta spominje se posjed Zlatharia u okviru obitelji Bedeković s kraja 13. stoljeća. Zlatharia je latinski oblik hrvatske riječi Zlatar. No, izvorni oblik imena današnjeg Zlatara, onako kako su ga izgovarali ljudi koji su tada tu živjeli bio je Zlatarjeve ili Zlatarjevo. Postoji nekoliko pretpostavki o podrijetlu riječi „zlato“ u nazivu imena. Po jednoj, to je zlato koje se u davnoj prošlosti vadilo iz potoka što teku iz Ivanščice preko zlatarskoga područja. Prema drugoj, naziv je od imena feudalne obitelji Aranjoš (arany znači zlato) koja je u 16 stoljeću gospodarila ovim prostorom. Treća je pretpostavka vezana uz blago što su ga Turci, navodno, zakopali u Zlatarskom polju, u kraju koji se još i dandanas naziva „Gradine“, što je ostalo u sjećanju naroda na neke građevine kojima se danas ne zna traga, a u prošlosti su postojale.

Neke od kulturnih ustanova s područja grada su Pučko otvoreno učilište dr. Jurja Žerjavića Zlatar, Sokolski dom (Sokolana), Gradska knjižnica Zlatar i Galerija izvorne umjetnosti Zlatar.

Na području Grada Zlatara djeluju dvije osnovne škole, Osnovna škola Ante Kovačića Zlatar kao matična škola u sklopu koje se nalaze dvije područne škole, Donja Batina i Martinšćina, te Osnovna škola Belec s područnom školom Petruševec. Valja spomenuti i Dječji vrtić i jaslice „Uzdanica“. Na području grada djeluje i jedna srednja škola, Srednja škola Zlatar, koja danas upisuje učenike u četiri četverogodišnja programa, gimnazijski, program upravnih referenata, tehničara za računalstvo i tehničara za logistiku i špediciju.

Dio područja planine Ivanščice ujedno je i dio grada Zlatara. Ivanščica je najviša planina u Krapinsko-zagorskoj županiji. Njezin je najviši, istoimeni, vrh na 1060 metara nadmorske visine. Na vrhovima Ivanščice nalaze se ostatci utvrda koji su nekada bili sjedište posjeda. Tako se mogu vidjeti zanimljive ruševine Oštrca i Belecgrada. Ivanščica predstavlja idealno mjesto za odmor i rekreaciju.

Kada govorimo o Zlataru, spomenimo i Planinarsku kuću Majer, Planinarsku kuću Belecgrad, ribnjake u Vinipotoku, Športski teniski klub Zlatar i, svakako, Nogometni klub Oštrc.

Proslava Dana kajkavske riječi, Dana Grada Zlatara, Zlatarske božićnice i Zlatarski fašnik mogu se imenovati kao najveselija događanja u gradu.

Izvori:   
<https://tzgzlatar.hr/polozaj-i-prometna-povezanost/>   
<http://m.kzz.hr/Grad_Zlatar>  
<https://zlatar.hr/>